b"\n_START_ARTICLE_\nEdmund Mach\n_START_SECTION_\n\xc5\xbdivljenjepis\n_START_PARAGRAPH_\nRodil se je v Bergamu kot sin voja\xc5\xa1kega zdravnika. \xc5\xa0tudiral je na politehniki v Pragi in na Dunaju, nato pa postal asistent Johanna Oserja na takratni imperialni akademiji za gozdarstvo. Po nekaj letih je od\xc5\xa1el na izpopolnjevanje na kmetijsko akademijo v Hohenheimu (danes del tamkaj\xc5\xa1nje univerze), kjer je preu\xc4\x8deval kemijske procese v kmetijski in gozdni prsti. Leta 1870 je postal asistent na avstrijski vi\xc5\xa1ji \xc5\xa1oli za vitikulturo in sadjarstvo v Klosterneuburgu._NEWLINE_\xc5\xa0tiri leta kasneje je bil imenovan za ustanovnega direktorja nove kmetijske \xc5\xa1ole in eksperimentalne postaje v kraju San Michele all'Adige (takrat del Avstrije, zdaj sodi pod pokrajino Trento v severni Italiji), ustanovo je vodil do leta 1899, ko je postal dvorni svetnik in svetovalec ministrstva za kmetijstvo na Dunaju. Pod njegovim vodstvom so bili v glavnih kmetijskih obmo\xc4\x8djih Tirolske vzpostavljeni dvojezi\xc4\x8dni te\xc4\x8daji vinogradni\xc5\xa1tva, sadjarstva, \xc5\xbeivinoreje in visokogorskega kmetijstva. Vzpostavil je tudi program raziskav kmetijstva._NEWLINE_Bil je pomemben podpornik zadru\xc5\xbenega gibanja 19. stoletja na Ju\xc5\xbenem Tirolskem. Svoje obse\xc5\xbeno znanje na podro\xc4\x8dju pedologije, gnojil, prehrane rastlin in sistemati\xc4\x8dnih raziskav v kmetijstvu je uspe\xc5\xa1no prevajal v prakso, kar se je odra\xc5\xbealo v vi\xc5\xa1anju kakovosti pridelave vina ter sadja v tem okolju. Danes se po njem imenuje in\xc5\xa1titut (italijansko Fondazione Edmund Mach), ki upravlja s centrom, ki ga je vodil."